OŠ – SE „GELSI“, Rijeka

**ZAPISNIK**

sa sjednice Učiteljskog vijeća, održane 24. kolovoza 2020. od 9,00 do 10,00 sati

Prisutni: učitelji, stručni suradnici i ravnatelj Škole - popis u privitku

Dnevni red:

1.Završetak šk. god. 2019/2020.

2.Početak šk. god. 2020/2021.

Ad 1) Ravnateljica je obavijestila učitelje da je pregledala e-Dnevnike svih razrednih odjeljenja te upisala zapažanja, pa razrednici koji to još nisu učinili mogu zaključati školsku godinu.

Ad 2) Pred nama je nova školska godina koja će biti vrlo neizvjesna i izazovna, s obzirom na epidemiološku situaciju. Ravnateljica je izvijestila Vijeće da MZO još nije poslalo upute i preporuke za početak nastave u šk. god. 2020/2021., a što se očekuje uskoro. Stoga je predložila da se 1. rujna 2020. održe sjednice Razrednih vijeća, na kojima ćemo sukladno preporukama i uputama koje dobijemo od MZO-a, precizirati organizacijske i epidemiološke okvire i protokole za početak nastave. Razredno vijeće I.b – IV.b razreda održat će se u 8,00 sati, I.a – IV.a razreda u 9,30 sati, a V.a – VIII.a u 11,00 sati. Tada će se na nivou škole dogovoriti i odlučiti o korištenju platforme u slučaju ponovne nastave na daljinu, te su učitelji zamoljeni da o tome razmisle i pripreme svoje prijedloge. Učitelji do tada ne moraju dolaziti u školu, kako se ne bi nepotrebno miješali, tim više što će još nekoliko dana u školi boraviti radnici koji obavljaju radove vezane za projekt e-Škole. Sve važne obavijesti i informacije učitelji će dobivati elektroničkim putem, pa ih se moli da budu dostupni.

Za preuzimanje udžbenika za svoj razredni odjel razrednici se trebaju obratiti školskoj knjižničarki, 4. rujna 2020., viši razredi u 8 sati a niži u 10 sati.

S obzirom na trenutnu situaciju, prvog dana nastave neće biti tradicionalne priredbe i svečanog prijema prvaša. Došlo je do promjene predavača RKT Vjeronauka u I.b, II.b i III.b razredu (vjeroučiteljica Beti Šuperina).

Ravnateljica je prisutnima iščitala važeći Pravilnik o vrednovanju i Pravilnik o pedagoškim mjerama, te podsjetila razrednike da isto učine na prvom roditeljskom sastanku u novoj školskoj godini.

Ravnateljica je upoznala učitelje s dopisom Grada Rijeke vezano za plaćanje PB/CN u šk. god. 2020/2021. Novina je da ove šk. god. i roditelji učenika prvih razreda s prebivalištem u Rijeci, kao i roditelji drugih, trećih i četvrtih razreda, plaćaju programe PB/CN u iznosu od 100,00 kn, 180,00 kn ili 320,00 kn, ovisno o prihodima kućanstva, a ne kao prije za sve prvašiće isti iznos od 100,00 kn. Također, ova će se usluga roditeljima naplaćivati za deset mjeseci (od 1.9. do 30.6.), a ne za devet mjeseci kao do sada. Razrednici su zamoljeni da o tome obavijeste roditelje na prvom roditeljskom sastanku, te da ih podsjete da Školi na vrijeme dostave potrebnu dokumentaciju za izračun iznosa za plaćanje, te eventualne promjene u osobnim podacima roditelja na čije ime glasi uplatnica.

Zapisničar: Ravnatelj:

Vesna Cattarinuzzi Gloria Tijan